b"\n_START_ARTICLE_\nDeerhound\n_START_SECTION_\nOrigen\n_START_PARAGRAPH_\nEl Deerhound, igual que el llebrer irland\xc3\xa8s, \xc3\xa9s una de les races brit\xc3\xa0niques m\xc3\xa9s antigues que es coneixen, els seus ancestres eren uns gossos gegants de p\xc3\xa8l dur i aspre que van acompanyar els celtes cap a Esc\xc3\xb2cia i Irlanda entre els segles V i II aC. Durant l'edat mitjana, els Deerhound van ser uns animals molt preuats utilitzats en la ca\xc3\xa7a del conill, el porc senglar, el c\xc3\xa9rvol i el llop. Van estar molt buscats per tot Europa fins al segle XVIII, per\xc3\xadode en qu\xc3\xa8 la ca\xc3\xa7a major va comen\xc3\xa7ar a escassejar a les Highlands (Terres altes d'Esc\xc3\xb2cia). La ra\xc3\xa7a va aconseguir sobreviure gr\xc3\xa0cies a Duncan McNeil, que el 1820 va comen\xc3\xa7ar una crian\xc3\xa7a molt rigorosa que gr\xc3\xa0cies al seu fill va durar m\xc3\xa9s de cinquanta anys.\n_START_SECTION_\nComportament\n_START_PARAGRAPH_\nMalgrat el seu passat ca\xc3\xa7ador, el llebrer escoc\xc3\xa8s s'ha convertit essencialment en un gos de companyia. \xc3\x89s un gos molt tranquil, dol\xc3\xa7, fidel, discret, obedient i t\xc3\xadmid. \xc3\x89s afectu\xc3\xb3s i juganer amb els seus amos i molt delicat amb els nens. Es porta b\xc3\xa9 amb altres gossos i amb altres mascotes que habitin a la llar.\n_START_SECTION_\nCures espec\xc3\xadfiques i Salut\n_START_PARAGRAPH_\nA causa de la seva gran grand\xc3\xa0ria, el Deerhound necessita molt espai. Encara que pot adaptar-se a viure en un interior, l'ideal seria que pogu\xc3\xa9s campar al seu aire per un jard\xc3\xad. No suporta la calor, aix\xc3\xad que seria convenient que tingu\xc3\xa9s un lloc on refugiar-se en cas d'altes temperatures. \xc3\x89s un gos que creix amb rapidesa, de manera que oferir durant el primer any una alimentaci\xc3\xb3 adequada i unes sessions d'exercici regulades \xc3\xa9s molt important. Tamb\xc3\xa9 \xc3\xa9s convenient que el llebrer escoc\xc3\xa8s tingui un matal\xc3\xa0s esp\xc3\xa8s on dormir perqu\xc3\xa8 no li surtin higromes (dur\xc3\xadcies als colzes). Durant el creixement existeix cert risc que el Deerhound pateixi complicacions en el desenvolupament dels ossos. Un altre dels greus problemes que pot patir \xc3\xa9s el de la torsi\xc3\xb3 d'est\xc3\xb3mac."